Kansanlähetyspäivät 8.7.2023 Ryttylässä Daniel Nummela

– Tässä olen, lähetä minut –

– JULKAISUVAPAA LAUANTAINA 8.7. KLO 14:00 –

**Polttopisteessä-puhe**

Hyvä Kansanlähetyspäivien juhlaväki. Rakkaat ystävät.

Sydämeni on täynnä kiitosta siitä, että olemme jälleen koolla yhteisen kesäjuhlamme merkeissä. Kiitos, kun olet tullut paikalle. Kansanlähetyspäivät ovat yksi vuoden kohokohdista, jota odotan melkein yhtä hartaasti kuin joulua tai pääsiäistä.

Käsittelen puheessani tänä vuonna kolmea ajankohtaista teemaa. Nämä teemat ovat:

1. Kiitosaiheita työssämme

2. Suomen kirkollisesta tilanteesta

3. Kristillisen toivon perusta

**Kiitosaiheita työssämme**

Miten Kansanlähetyksellä menee tänään? Vastaus riippuu siitä kenen ja mistä näkökulmasta asioita katsoo. Asioita voi katsoa monesta eri näkökulmasta ja näkökulman vaihtaminen tarjoaa eteen toisenlaisia näköaloja.

Jos keskitymme vain niihin asioihin, joissa meillä olisi parantamisen varaa, on vaarana, että kiitollisuuden ja toivon sijaan sydämemme täyttää pelko ja masennus. Siksi keskityn puheeni aluksi tekemään joitakin nostoja niistä monista ilon- ja kiitosaiheista, joita liikkeessämme on

Kotimaantyössämme on tällä hetkellä monta syytä kiitokseen. Suurin näistä on se, että tavoitamme edelleen tänä päivänä evankeliumin ilosanoman kautta ihmisiä Jumalan armon ääreen. Kuluneen vuoden aikana eri puolilla Suomea on ollut tilanteita, joissa uusia ihmisiä on tullut mukaan toimintaamme, tunnustanut syntinsä ja lähtenyt seuraamaan Jeesusta. Tämä antaa toivoa tulevasta.

Saamme iloita myös siitä, että nuorisotyömme sitouttaa nuoret hyvällä tavalla liikkeeseemme, sen opetukseen ja arvoihin. Tämä on iso kiitosaihe. Lasten-, nuorten- ja perheleireillämme on viimeisen vuoden ajan ollut mukavasti osallistujia. Nuoria tulee uskoon rippikoulutyömme kautta. Rippikoulutyö on joidenkin vaikeiden vuosien jälkeen saanut kokonaisuudessaan uutta nostetta. Paikallisille nuortenilloille on ollut kysyntää. Iloa on tuottanut myös esimerkiksi Uudenmaan piirin työn kehitys viimeisen vuoden aikana. Järvenpään KRUNU-pointti-illat ovat keränneet rohkaisevalla tavalla nuoria yhteen toistensa seuraan ja Jumalan sanan ääreen. Myös maakunnalliselle nuorisotyöllemme on selvästi tilausta.

Kansanopistomme edellinen lukuvuosi oli kokonaisuudessaan onnistunut. Pandemian tuomien kriisivuosien jälkeen pitkillä linjoillamme opiskeli lähes 20 oman nuorisotyömme kasvattia. Kokonaisuudessaan opiskelijoita oli linjoillamme yli 50. Matkaa parhaimpien vuosien opiskelijamääriin on edelleen paljon, mutta suunta on oikea. Erityinen ilo on ollut apologialinjan suosio. Uskon, että sen takana on sekä jännitteinen aika, jota elämme että opiston opettajien pitkäjänteinen työ nuorisotyömme parissa.

Olen iloinnut myös siitä, että kuluneen vuoden aikana työntekijöidemme joukkoon on liittynyt monia uusia lahjakkuuksia. Uskon siihen, että liikkeemme tulevaisuus tullaan rakentamaan sen varaan, että saamme jatkossakin rekrytoitua oikeat henkilöt oikeille paikoille erilaisten tehtävien tullessa täytettäviksi.

Viimeisen vuoden aikana olen vieraillut useilla ulkomaan työalueillamme. Yhteistä näille vierailuille on ollut se, että minne olen mennytkin, on lähetystyöntekijöidemme ammattitaitoa ja työhön sitoutumista kiitelty. On innostavaa olla tällaisen työntekijäjoukon paimenena. Uskon vahvasti siihen, että yhdessä toisiamme tukien saamme aikaan paljon enemmän kuin kukaan meistä voi saada aikaan itsekseen.

Iloa, mutta myös hämmennystä tuottaa nykyinen tilanteemme, jossa lähetystyöhön lähtijöitä olisi enemmän kuin pystymme lähettämään. Olemme viimeisen vuoden aikana joutuneet toteamaan usealle varteenotettavalle lähettikandidaattiperheelle, että taloudellinen tilanteemme ei mahdollista tällä hetkellä enempää uusien henkilöiden lähettämisiä kuin mihin olemme jo sitoutuneet.

Kansanlähetyksen liittohallitus päätti alkuvuodesta, että aloitamme tämän vuoden aikana työn Pohjois-Afrikassa ja Espanjassa. Tämä on merkittävä uusi avaus muslimien parissa tekemässämme lähetystyössä. Se osoittaa, että etsimme jatkuvasti sitä, missä voimme parhaiten käyttää resurssimme ja kertoo myös siitä, että meillä on rohkeutta keskittää voimavarojamme myös uusiin kohteisiin alati muuttuvassa maailmassa. Samalla pyrimme luonnollisesti uskollisuuteen jo olemassa olevissa kumppanuuksissamme. Joskus tämä tarkoittaa kuitenkin myös sitä, että vähennämme jotain pitkäaikaista työtämme, kuten nyt tehty päätös, ettemme toistaiseksi lähetä työntekijöitä Papua-Uuteen Guineaan.

Iloitsen siitä, että saamme Santeri Marjokorven Uusi tie -lehden uudeksi päätoimittajaksi. Uskon, että Uusi tie tulee myös tulevaisuudessa pysymään vahvalla raamatullisella perustalla, kuitenkin ilmettään ajan vaatimalla tavalla uudistaen ja kirkastaen. Santerin johdolla tavoitteenamme on tehdä Uusi tie -lehdestä suomalaisten herätyskristittyjen pää-äänenkantaja. Kunnianhimoinen, mutta aivan mahdollinen tavoite. Ehkä julkaisemme Uusi tie -lehteä joskus tulevaisuudessa yhteisvoimin muiden järjestöjen kanssa?

Kansanlähetyksen visio on *Raamattu rakkaaksi – evankeliumi kaikille*. Visiomme haastaa meitä olemaan jatkuvassa yhteydessä Jumalan sanaan. Tämä on tärkeää, sillä vain Jumalan sanassa pysymällä pysymme Jumalan yhteydessä. Jeesus on itse sanonut:

”*Jos te pysytte minussa ja minun sanani pysyvät teissä, voitte pyytää mitä ikinä haluatte, ja te saatte sen. Siinä minun Isäni kirkkaus tulee julki, että te tuotatte runsaasti hedelmää ja niin osoitatte olevanne opetuslapsiani. Niin kuin Isä on rakastanut minua, niin olen minä rakastanut teitä. Pysykää minun rakkaudessani.*

*Jos noudatatte käskyjäni, te pysytte minun rakkaudessani, niin kuin minä olen noudattanut Isäni käskyjä ja pysyn hänen rakkaudessaan.*

*»Olen puhunut teille tämän, jotta teillä olisi minun iloni sydämessänne ja teidän ilonne tulisi täydelliseksi.*” (Joh. 15:7-11)

Iloitsen siitä, että liikkeemme korostaa myös tänä päivänä Jeesuksen sanojen mukaisesti Jumalan omaan sanaan eli Raamattuun sitoutumisen tärkeyttä. Tämä ei ole mitenkään itsestään selvää ja siksi meidän on hyvä kiittää Jumalaa siitä, että hän on pitänyt meidät kiinni sanassaan.

**Suomen kirkollisesta tilanteesta**

Kuten työnohjaajani kerran sanoi, suomaastossa eksyy, jollei välillä pysähdy katsomaan kartalta missä on. Kansanlähetyksen kaltaiselle liikkeelle on tärkeää tietää sekä se, missä olemme nyt että se, minne olemme menossa.

Työmme ystävät kysyvät minulta säännöllisesti, milloin Kansanlähetys perustaa oman kirkon. Toivoisin, ettei sellaista päivää koskaan tulisi. Ideaalissa maailmassa kaikki Jumalan lapset kuuluisivat samaan kirkkoon. Maailma, jossa elämme, ei kuitenkaan ole ideaali. Siksi tämäkin kysymys on valitettavan tarpeellinen.

Jossain mielessä voisi olla aivan loogista ajatella, että Suomen evankelisluterilaisessa kirkossa voi olla jäsenenä niin kauan kuin sen oppi virallisesti perustuu Raamattuun ja luterilaiseen tunnustukseen. Tässä on kuitenkin se haaste, että evankeliumiin ja Raamatun sanaan sitoutuminen on sillä tavalla kokonaisvaltainen paketti, että kun alamme antaa periksi hieman siellä ja täällä, niin lopulta evankeliumi, johon turvaamme, ei enää ole se evankeliumi, joka on ilmoitettu meille Jumalan sanassa. Tällöin oikean evankeliumin korvaa toinen, valheellinen evankeliumi, joka ei tarjoa meille Kristusta, syntien anteeksiantamusta eikä iankaikkista elämää. Tosiasiallista elettyä uskoa ei voi liiaksi erottaa tunnustuksesta ilman, että se johtaa merkittäviin ongelmiin ja lopulta pelastavan uskon menettämiseen.

Evankeliumi on vääristynyt esimerkiksi siellä, missä sinänsä oikein ymmärrettynä tärkeät tasavertaisuuden ja yhdenvertaisuuden teemat ovat muodostuneet evankeliumin varsinaiseksi sisällöksi. Ongelmallista tässä on niin evankeliumin vääristyminen, kuin se, että samalla asioista, jotka Jumala sanassaan selkeästi tuomitsee syntinä, on alettu puhua hyväksyttävinä ja jopa ihailtavina asioina. Näin on käynyt esimerkiksi siellä, missä Pride-liikkeen ideologiset vakaumukset ovat syrjäyttäneet Jumalan sanan.

Elämme maailmassa, jossa jokainen meistä joutuu eri tavoin tasapainoilemaan sen kanssa, alistammeko itsemme Jumalan sanalle vai Jumalan sanan omille näkemyksillemme. Lähelle tuleva kysymys on myös se, kuinka pidämme raamatullisista arvoista kiinni samalla kun emme hylkää läheisiämme, joiden näemme omaksuneen toisenlaiset arvot.

On hyvä muistaa, että on eri asia laskea rimaa kuin tunnustaa se, ettei kykene ylittämään rimaa. Tarkoitan tällä sitä, että asiat, jotka Raamatun mukaan ovat syntiä, tulee tunnustaa synniksi, vaikka omassa kilvoittelussamme epäonnistuisimme jatkuvasti niiden edessä. Se, että emme kykene noudattamaan Jumalan tahtoa, ei muuta Jumalan tahtoa toiseksi. Se ei myöskään poista vaatimusta noudattaa Jumalan tahtoa.

Rikkinäisen maailmamme keskellä ajatus uudesta, paremmasta ja oikeammasta kirkosta voi kuulostaa utopialta – ja sitä se onkin. Meidän on muistettava, että niin kuin kaikki kristityt ovat elämänsä loppuun asti samaan aikaan syntisiä ja armahdettuja, on myös kaikissa näkyvissä kristillisissä kirkoissa sekä niitä, jotka ovat Jumalan lapsia että niitä, joille Jeesus lopulta sanoo: ”En tunne teitä. Menkää pois minun luotani, vääryydentekijät!”

Tämä ei kuitenkaan tarkoita sitä, että on aivan samantekevää, millaista hengellisyyttä näemme oman kirkkomme rakentavan. Raamatussa puhutaan monessa kohden siitä, että tietynlaisesta yhteydestä on vetäydyttävä. Jeesus itse varoittaa Matteuksen evankeliumissa vääristä profeetoista (Matt 7:15-). Erityisen tiukasti meille opetetaan heistä, joita kutsutaan veljiksi, mutta jotka ovat hylänneet Jumalan sanan:

”*Sanoin kirjeessäni teille, että teidän ei pidä olla tekemisissä siveettömästi elävien kanssa. En tarkoittanut tämän maailman siveettömiä enkä ahneita, riistäjiä tai epäjumalanpalvelijoita, sillä silloinhan teidän pitäisi lähteä kokonaan pois maailmasta. Nyt täsmennän vielä: jos jotakuta sanotaan veljeksi mutta hän on siveetön tai ahne, epäjumalanpalvelija, pilkkaaja, juomari tai riistäjä, älkää olko tekemisissä hänen kanssaan. Älkää edes aterioiko tällaisen kanssa.*” (1. Kor. 5:9-11)

En ole suositellut, enkä edelleenkään suosittele kenellekään kirkosta eroamista. Ajattelen, vaikken enää yhtä varmasti kuin aiemmin, että paras tapa vaikuttaa Jumalan valtakunnan parhaaksi Suomessa on edelleen toimia Suomen evankelisluterilaisen kirkon puitteissa. Ymmärrän kuitenkin, että kaikki meistä eivät enää ajattele näin. Meidän tulee liikkeenä miettiä, miten voisimme paremmin tunnustaa ja ottaa huomioon tämän todellisuuden.

Kansanlähetys on jo vuosia tarjonnut seurakuntayhteyden ystävilleen. Aiemmin tämä on toteutunut tavallisimmin paikallisseurakunnan jumalanpalveluselämän yhteydessä, nykyään yhä useammin herätysliikkeemme omissa tai herätysliikkeiden yhteisissä jumalanpalvelusyhteisöissä. Yksi asia, johon aikamme meitä haastaa on kokonaisvaltaisemman seurakuntayhteyden tarjoaminen. Tämä tarkoittaa sitä, että hengellisen kodin toteutumiseksi on välttämätöntä, että evankelioimistyön ohella rakennamme tänä päivänä yhä useammalle paikkakunnalle jumalanpalvelusyhteisöjä. Näihin yhteisöihin haluamme kutsua kaikkia, jotka tarvitsevat Jeesusta syntiensä sovittajaksi. Kutsu koskee myös ja erityisesti heitä, jotka ovat etääntyneet Jumalasta tai eivät ole koskaan tunteneet häntä.

Samalla on hyvä tunnistaa, että Kansanlähetykselle on hyvin haastavaa tarjota yksin kovin kattavaa jumalapalvelusyhteisöjen verkostoa. Siksi haluamme rakentaa niitä myös yhdessä muiden kanssa. Viime vuosina olemme keskustelleet erityisesti Raamattuopiston ja Sleyn kanssa yhteistyön tiivistämisestä kotimaassa. Näin olemme myös pienin askelin tehneet. Iloitsen siitä, että näiden kolmen liikkeen välillä ymmärretään sekä operatiivisen johdon että hallitusten tasolla läheisemmän yhteistyön välttämättömyys.

Meille nuoremmille tällaisen yhteyden rakentaminen on ollut helppoa ja luontevaa. Emme kanna vanhojen jyrkkien rajalinjojen taakkaa ja tunnistamme liikkeidemme olevan nykyään myös teologisesti hyvin lähellä toisiaan. Samaan aikaan ymmärrän sen, että joillakin teistä vanhempien sukupolvien edustajista on edelleen vanhoja haavoja ja epäluuloa. Nyt on tullut aika antaa vanhat riidat anteeksi. Nyt on tullut aika nähdä se, mitkä voimavarat meillä on toisissamme. Me tarvitsemme toistemme keskinäistä tukea.

Näin on erityisesti silloin, jos joudumme toiminnassamme niin ahtaalle, ettei meille jää muuta vaihtoehtoa kuin joko lähteä Suomen evankelisluterilaisesta kirkosta tai luopua Jumalan sanaan perustuvasta vakaumuksestamme. Siksi haluan rohkaista teitä hyvät kuulijat myös arjessa ja maakunnissa rohkeaan sisarjärjestöjemme väliseen vuorovaikutukseen ja yhteistyöhön.

Suomalaisten herätyskristittyjen yhteistyölle tärkeänä alustana toimii myös Suomen teologinen instituutti. Sen puitteissa herätys- ja lähetysjärjestöt kokoontuvat erittäin laaja-alaisesti yhteen jakamaan uskoa ja miettimään, miten voisimme tulevaisuudessa toimia parhaiten omassa kotimaassamme Jumalan valtakunnan hyväksi.

Kansanlähetyksen ystäviin kuuluu nykyään sekä kirkkomme jäseniä että niitä, jotka eivät kuulu mihinkään kristilliseen kirkkoon. Tänään haluan sanoa teille, jotka ette kuulu Suomen evankelisluterilaiseen kirkkoon, että olette kaikin tavoin tervetulleita Kansanlähetyksen toimintaan etsimään yhdessä Jumalan johdatusta hänen sanansa kautta.

Rohkaisen teitä, jotka olette eronneet Suomen evankelisluterilaisesta kirkosta, liittymään paikallisen Kansanlähetyspiirin jäseneksi. Me kristityt tarvitsemme toisiamme. Jo Raamatusta näemme, että tietyn näkyvän seurakunnan jäsenyys oli tärkeää. Paavali kirjoitti kirjeitä nimeltä mainitsemilleen seurakunnille ja niiden jäsenille. Tärkeä osa kristittyjen elämää on alusta saakka ollut uskon julkinen tunnustaminen ja yhteen kokoontuminen. Uskon, että monella meistä tämän päivän kristityistä olisi tässä parantamisen varaa.

Jos eroat tai olet eronnut kirkosta, rohkaisen sinua jatkossa maksamaan kirkollisverosi Kansanlähetyksen paikallisen työn hyväksi. Taloutemme on yhä enemmän yksityisten ihmisten tuen varassa. Pienikin säännöllinen lahjoitus kantaa pitkälle. Olet ehkä huomannut, että taloutemme on tiukoilla. Jotkut seurakunnat ovat päättäneet lopettaa lähetystyömme tukemisen, koska pitäydymme Jumalan sanan opetuksessa, jonka mukaan samaa sukupuolta olevien avioliitto on Jumalan tahdon vastaisena asiana syntiä. Joku on tehnyt niin siksi, että emme ota palvelukseemme naispuolisia pastoreita. Haluan korostaa, että kumpikaan näistä kysymyksistä ei ole Kansanlähetykselle tasa-arvo- tai yhdenvertaisuuskysymys, vaan ennen kaikkea Raamattu-kysymys. Juuri Raamatun tulkintaan ja Jumalan sanan opetukselle alistumiseen liittyen ne ovat meille merkittäviä kysymyksiä.

Ajoittain esitetään, että luterilaisen tunnustuksen mukaan todelliseen kristilliseen ykseyteen riittäisi suppein mahdollinen yhteinen vakaumus siitä, että Jeesus on sovittanut syntimme. Ajatuksen taustalla lienee mahdollisimman laajojen yhteyksien mahdollistaminen. Intentio on hyvä, mutta näkemys on yhtä lailla vastoin luterilaista tunnustusta kuin Jumalan sanaa. Luterilaisen tunnustuksen mukaan evankeliumin oppi, joka on edellytyksenä kirkon todelliselle ykseydelle, tarkoittaa koko sitä Kristuksen oppia, jota hän ja hänen apostolinsa julistivat. Näin opettaa Yksimielisyyden ohje (5.4-6). Samoin Paavali sanoo Apostolien teoissa koko opetuksensa sisältöä evankeliumiksi (Ap.t. 20:24).

Lisäksi Paavali kirjoittaa ensimmäisessä Timoteuskirjeessä:

*Me tiedämme, että laki on hyvä, jos sitä käytetään lain tarkoituksen mukaisesti. Eihän lakia ole säädetty kunnon ihmisten takia, vaan lain ja järjestyksen rikkojien, jumalattomien ja syntisten, rienaajien ja pyhänhäpäisijöiden, isän- ja äidinmurhaajien, tappajien, siveettömien, miesten kanssa makaavien miesten, ihmisten sieppaajien, valehtelijoiden, valapattojen ja ylipäänsä kaikkien sellaisten takia, jotka toimivat vastoin tervettä oppia. Näin sanoo iäti ylistettävän Jumalan kirkkautta julistava evankeliumi, joka on minulle uskottu.* (1. Tim. 1:8-11)

Evankeliumin ytimen voi kyllä kiteyttää siihen, että Jeesus on sovittanut syntimme. Mutta Paavali sanoo tässä Raamatun kohdassa että evankeliumi on laajempi kokonaisuus, johon meidän tulee pitäytyä. Evankeliumi ei Paavalin mukaan kumoa lakia vaan täyttää sen. Siksi meidän on Paavalin tavoin rohkeasti yritettävä pitää kiinni kaikesta siitä, mitä Jumalan sana meille opettaa.

**Kristillisen toivon perusta**

Luin jokin aika sitten pedagogian ammattilaisen, Kari Uusikylän, kohtaamisesta torin laidalla. Eräs hänen vuosikymmententakainen opiskelijansa oli kertonut hänelle satunnaisessa kohtaamisessa, että sairauksistaan huolimatta hän ei pelkää kuolemaa. Syynä tähän oli kokemus vaimon kuolinvuoteen äärellä.

Miehen vaimo sairasti syöpää. Eräänä päivänä hänet kutsuttiin sairaalaan vaimon tilan pahennuttua. Kun hän saapui sairaalaan, kerrottiin hänelle, että vaimo oli menehtynyt 20 minuuttia aikaisemmin.

Mies sai vielä jättää jäähyväiset rakkaalleen. Kun hän sitten oli lähdössä pois, hän kuuli ovella vaimon äänen kutsuvan itseään. Mies kääntyi, jolloin hän näki, että vaimo istui vuoteella ja sanoi ”Älä lähde vielä. Kävin toisella puolella, siellä oli ihanan valoisaa. Odotan sinua, pidä huolta lapsista.” Sitten vaimo nosti kätensä kohti kattoa, sanoi ”Jeesus.” Ja kuoli.

Tämä kolmekymmentä vuotta aiemmin sattunut tapahtuma antoi tuolle miehelle edelleen toivoa tulevasta. Ja kuten kristillinen toivo aina tekee, niin myös tässä se osoittaa ja kiinnittyy Jeesukseen. Kristillinen toivo on siitä upea asia, että se ei ole vain harras haave siitä, että kenties huomenna kaikki on paremmin. Kristillinen toivo on varma tieto siitä, että Jeesus on jo voittanut pahan vallan. Se on tarjolla kaikille, sillä se annetaan lahjaksi jokaiselle, joka on valmis ottamaan sen vastaan. Kristillinen toivo kohdistuu taivaaseen, mutta antaa rohkeutta jo tässä ajassa.

Paavali kirjoittaa:

*Jos olemme panneet toivomme Kristukseen vain tämän elämän ajaksi, olemme säälittävimpiä kaikista ihmisistä. Mutta nyt Kristus on herätetty kuolleista, esikoisena niiden joukosta, jotka ovat kuolleet. Kun kerran kuolema sai alkunsa ihmisestä, samoin kuolleiden ylösnousemus on alkanut ihmisestä. Sillä niin kuin kaikki ihmiset Aadamista osallisina kuolevat, niin myös kaikki Kristuksesta osallisina tehdään eläviksi, jokainen vuorollaan: esikoisena Kristus ja sen jälkeen Kristuksen omat, kun hän tulee… Olkaa siis vahvoja ja järkähtämättömiä, rakkaat veljeni, ja tehkää aina innokkaasti Herran työtä. Tietäkää, ettei Herra anna teidän työnne mennä hukkaan.* (1. Kor. 15:19-23, 58)

Me emme tunne huomista, mutta tiedämme, että Jumalan tahto meitä kohtaan on hyvä. Siksi saamme Jaakobin tavoin uskoa elämämme Jumalan käsiin:

*Kuulkaa nyt, te jotka sanotte: »Tänään tai huomenna me lähdemme siihen ja siihen kaupunkiin, viivymme siellä vuoden, teemme kauppoja ja keräämme hyvät voitot.» Ettehän te tiedä, mitä huomispäivä tuo teidän elämäänne! Savua te olette, joka hetken näkyy ja sitten haihtuu. Näin teidän tulisi sanoa: »Jos Herra tahtoo, niin me elämme ja teemme sitä ja sitä.»* (Jaak. 4:13-15)

Asia on juuri niin kuin Sananlaskut sanovat: *”Ihminen suunnittelee tiensä,*

*mutta Herra ohjaa hänen askelensa.”* (San. 16:9) Jumala kutsuu meitä ensi sijassa tulemaan hänen yhteyteensä. Kristillinen elämä syntyy siitä, että Jumala lähestyy ihmistä sanansa kautta ja ihminen tulee Jumalan eteen. Tämä on ensisijainen kutsumuksemme – elää yhteydessä Jumalaan. Se, että Jumala on ilmoittanut itsensä meille mahdollistaa sekä sen, että voimme tuntea Jumalan että sen, että voimme omistaa pelastavan uskon.

Kansanlähetyspäivien teema on tänä vuonna: *Tässä olen, lähetä minut*. Myös tänä päivänä Jumala kutsuu meitä yhteyteensä varustaakseen meidät työhönsä ja lähettääkseen meidät eteenpäin viemään ilosanomaa syntien sovituksesta yhä uusille ihmisille. Tähän tehtävään saamme tarttua rohkeasti Jumalaan turvaten, sillä kun turvaamme häneen hän siunaa kulkumme:

*Ole vain rohkea ja ole luja. Noudata tarkoin sitä lakia, jonka palvelijani Mooses sinulle antoi. Älä poikkea siitä oikealle äläkä vasemmalle. Silloin menestyt kaikessa mihin ryhdyt. Pidä tämän lainkirjan sanat aina huulillasi. Tutki lakia päivin ja öin, niin pystyt tarkoin noudattamaan kaikkea, mitä siihen on kirjoitettu. Silloin sinä menestyt ja onnistut kaikissa toimissasi. »Muista, että olen sanonut sinulle: ’Ole rohkea ja luja, älä pelkää äläkä lannistu. Herra, sinun Jumalasi, on sinun kanssasi kaikilla teilläsi.’»* (Joosua 1:7-9)

Rukoilemme